b'\n_START_ARTICLE_\nGaz de France\n_START_PARAGRAPH_\nGaz de France (GDF) var et selskap som ble grunnlagt av den franske staten i 1946 og ble nedlagt den 22. juli 2008. Selskapet produserte, transporterte og solgte naturgass rundt om i verden. Frankrike var det viktigste markedet, men selskapet var ogs\xc3\xa5 s\xc3\xa6rlig aktiv i Belgia, Storbritannia, Tyskland og andre europeiske land. Gjennom sitt deleide belgiske datterselskap SPE var selskapet ogs\xc3\xa5 involvert i kjernefysisk kraftproduksjon. _NEWLINE_Den 25. februar 2006 kunngjorde den franske statsminister Dominique de Villepin sammensl\xc3\xa5ingen av GDF og det likeverdige selskapet Suez. Dette ville gj\xc3\xb8re det sammensl\xc3\xa5tte selskapet til ett av verdens st\xc3\xb8rste flytende naturgass-selskap. Siden den franske staten eide over 80% av Gaz de France, var det n\xc3\xb8dvendig \xc3\xa5 f\xc3\xa5 igjennom en ny lov for \xc3\xa5 gj\xc3\xb8re fusjonen mulig. _NEWLINE_Fusjonen ble overv\xc3\xa5ket av RN Rothschild & Sons Investment Bank. Selskapet gjennomf\xc3\xb8rte sammensl\xc3\xa5ingen med Suez den 22. juli 2008 og ble hetende GDF SUEZ._NEWLINE_I 2001 etablerte Gaz de France et norsk datterselskap, Gaz de France Norge AS, som skulle drive med utvinning og produksjon av olje og gass p\xc3\xa5 norsk sokkel. Etter fusjonen ble selskapet hetende GDF SUEZ E&P Norge AS.'